Návrh
na zmenu termínu plnenia úlohy C.11 uznesenia vlády SR č. 850 z 25. októbra 2000

Uznesením vlády č. 850 z 25. októbra 2000 bol schválený návrh na reformu štátnych fondov a súčasne vláda SR vyslovila súhlas so zrušením jednotlivých fondov. V nadväznosti na plnenie tohto zámeru bolo jednotlivým ministrom uložené zabezpečiť úlohy súvisiace so zrušením štátnych fondov. 
Pre ministra výstavby a regionálneho rozvoja SR z uznesenia vlády č. 850/2000 vyplýva úloha v bode C.11., ktorou sa ukladá “predložiť návrh na zrušenie, resp. novelizáciu zákonov, nariadení vlády SR a iných všeobecne záväzných právnych predpisov, ktorými sa upravovalo hospodárenie Štátneho fondu rozvoja bývania a vypracovať návrh na jeho integráciu do kapitoly Ministerstva výstavby a regionálneho rozvoja SR formou programov vyhlásených v spolupráci so SZRB s účinnosťou od 1.1.2003 tak, aby doterajšie činnosti tohto fondu boli zachované”. Plnenie tejto úlohy je ohraničené termínom do 30. júna 2001.
Integrácia do kapitoly Ministerstva výstavby a regionálneho rozvoja SR má byť vykonaná tak, aby doterajšie činnosti tohto fondu boli zachované. Štátny fond rozvoja bývania poskytuje podporu v prevažnej miere vo forme úveru pre fyzické osoby a právnické osoby. Zachované majú byť doterajšie činnosti fondu v pôsobnosti ministerstva, čo si vyžaduje dôslednú prípravu, ako aj prijatie nevyhnutých opatrení zo strany Ministerstva financií SR uložených v bode B.1. predmetného uznesenia vlády. Termín na splnenie uvedenej úlohy nebol zo strany Ministerstva financií SR dodržaný a predmetné opatrenia neboli prijaté ani k termínu predloženia Návrhu na zmenu termínu plnenia úlohy C.11 uznesenia vlády SR č. 850 z 25. októbra 2000 na medzirezortné pripomienkové konanie.
Podľa uznesenia vlády má Ministerstvo výstavby a regionálneho rozvoja SR plniť stanovenú úlohu s časovým predstihom jeden a pol roka pred uskutočnením transformácie Štátneho fondu rozvoja bývania do kapitoly Ministerstva výstavby a regionálneho rozvoja SR, pričom práve neskorší termín transformácie bol oproti iným fondom stanovený aj zo zreteľom na špecifiká Štátneho fondu rozvoja bývania.
K týmto špecifikám patrí predovšetkým postup pri podávaní žiadosti o poskytnutie podpory. Poskytnutie štátnej podpory si vyžaduje preukázanie dodržania účelu a stanovených podmienok. Oblasť bývania sa dotýka občanov v rámci celého územia republiky a z toho vychádzal aj predpoklad podávania žiadostí. Pri koncipovaní postupu podávania žiadosti o poskytnutie podpory bolo preto snahou priblížiť systém podávania žiadosti k žiadateľom. Nešlo však len o samotné podanie, ale aj posúdenie, či predmetná žiadosť je kompletná, či spĺňa zákonom stanovené podmienky a v neposlednom rade aj o poskytnutie základných informácií o možnostiach podpory zo strany štátu. Preto zákon o Štátnom fonde rozvoja bývania upravil, že žiadosti o štátnu podporu sa podávajú prostredníctvom okresného úradu príslušného podľa miesta stavby. Okresný úrad overí náležitosti žiadostí, jej kompletnosť, splnenie podmienok pre poskytnutie podpory a Štátnemu fondu rozvoja bývania odstúpi len žiadosť, ktorá spĺňa podmienky zákona. Týmto bol splnený zámer približovania jednotlivých úkonov k občanovi. 
Integrácia činnosti do kapitoly Ministerstva výstavby a regionálneho rozvoja SR a zachovanie doterajších činností fondu znamená, že štátna podpora sa bude poskytovať fyzickým osobám, ktoré sú občanmi SR a majú na území SR trvalý pobyt a právnickým osobám so sídlom na území SR. Toto predpokladá dodržať súčasný postup pri predkladaní žiadostí, t.j. čo najbližšie k žiadateľovi. V súčasnosti však stále nie je zrejmý model územno-správneho členenia a nie je jasná štruktúra a existencia orgánov miestnej štátnej správy.
Ďalším špecifikom Štátneho fondu rozvoja bývania je, že podpora, ktorú poskytuje je v prevažnej miere (asi 90 %) smerovaná na fyzické osoby. V prípade transformácie Štátneho fondu rozvoja bývania do Slovenskej záručnej a rozvojovej banky a zrušenia medzičlánku - okresných úradov pri podávaní žiadosti, by sa situácia pri podávaní žiadostí značne skomplikovala, nakoľko SZRB má na Slovensku iba 6 svojich expozitúr. Riešenie štátnej podpory rozvoja bývania v súčasnom rozsahu by si vyžiadalo rozšírenie pôsobnosti SZRB, alebo navrhnutie spôsobu, ktorý by tento rozsah zabezpečil. Je potrebné si uvedomiť, že ŠFRB od svojho vzniku v máji 1996 až ku koncu roka 2000 uzatvoril so žiadateľmi 20 451 zmlúv, ku ktorým poskytol podporu v celkovom objeme cca 10 615 mil. Sk, čo v priemere predstavuje 4 000 zmlúv ročne, pričom však počet žiadostí v roku uvedený limit vysoko prekračuje. Napriek tomu, že ide o štátnu podporu jej realizácia je vo forme úverov na dlhšie časové obdobie (od 10 do 30 rokov) čo si vyžaduje personálne vybavenie. 
Plnenie predmetnej úlohy v tejto situácii a naviac jeden a pol roka pred tým, kedy by malo dôjsť k transformácii Štátneho fondu rozvoja bývania považujeme za veľmi obtiažne a predčasné. 
V reforme viacerých štátnych fondov sa uvažuje, že činnosti v poskytovaní podpory budú ministerstvá realizovať prostredníctvom programov u Slovenskej záručnej a rozvojovej banky, š.p.ú. Preto bude efektívne pri transformácii Štátneho fondu rozvoja bývania využiť skúsenosti z transformácie ostatných štátnych fondov so skorším termínom transformácie, aby sa takto už vopred predišlo prípadným nedostatkom a prekážkam, ktoré sa môžu prejaviť počas procesu ich transformácie do Slovenskej záručnej a rozvojovej banky, š.p.ú. 
	Na základe uvedeného navrhujeme zmeniť termín plnenia úlohy C.11. uznesenia vlády SR č. 850 z 25. októbra 2000 určený do 30. júna 2001 na termín do 30. júna 2002.